b'\n_START_ARTICLE_\nGuillermo Ochoa\n_START_SECTION_\nAm\xc3\xa9rica\n_START_PARAGRAPH_\nGuillermo Ochoa membuat debut untuk Am\xc3\xa9rica ketika kejohanan Clausura 2004 menentang Monterrey. Pada masa itu, beliau baru berusia 18 tahun dan dipanggil oleh jurulatih Leo Beenhakker. Ochoa menjadi penjaga gol muda untuk menggantikan pemain veteran yang cedera, Adolfo R\xc3\xados._NEWLINE_Ketika bermulanya kejohanan Apertura 2004, Ochoa menggantikan R\xc3\xados yang telah bersara. Walau bagainamapun, jurulatih baru, Oscar Ruggeri membeli seorang penjaga gol baru yang berasal dari Argentina, Sebasti\xc3\xa1n Saja. Jurulatih Ruggeri bersama kelab itu penuh dengan kontroversi dan telah dipecat selepas enam perlawanan musim. Ochoa kemudian menjadi penjaga gol pertama oleh jurulatih baru, Mario Carrillo. Sejak itu, Ochoa bermain setiap perlawanan untuk Club Am\xc3\xa9rica. Di bawah jurulatih Carrillo, Ochoa menjuarai kejohanan pertamanya bersama Am\xc3\xa9rica iaitu musim Clausura 2005._NEWLINE_Ochoa memulakan musim 2008 dengan aksi hebat, membantu Am\xc3\xa9rica menjuarai InterLiga. Dalam perlawanan peringkat kumpulan, beliau berjaya menyelamat tendangan penalti oleh pasukan Monarcas Morelia pada lewat perlawanan dan Am\xc3\xa9rica menang 1\xe2\x80\x930._NEWLINE_Pada musim sejuk 2010, banyak spekulasi mengatakan Ochoa akan berpindah ke England pada musim 2010\xe2\x80\x9311. Akhbar Inggeris, Metro melaporkan bahawa Manchester United menandatangani Ochoa. Ini juga dilaporkan oleh The Daily Mail bahawa Ochoa telah berbicara dengan kelab Fulham. Laporan ini kemudian dinafikan oleh Fulham dan Am\xc3\xa9rica._NEWLINE_Musim terakhir Ochoa bersama Am\xc3\xa9rica dalam Clausura 2011 apabila berakhir dengan kekalahan kepada Monarcas Morelia dalam suku akhir.\n_START_SECTION_\nMusim 2011\xe2\x80\x9312\n_START_PARAGRAPH_\nPada 4 Julai 2011, Ochoa menandatangani kontrak tiga tahun bersama Ajaccio. Ochoa bermain bersama Ajaccio dalam dua perlawanan persahabatan menentang Bordeaux dan Real Sociedad._NEWLINE_Beliau membuat penampilan rasmi kelab pada 5 Ogos 2011 menentang Toulouse, pasukannya kalah 2\xe2\x80\x930. Pada 18 dan 21 Disember, Ajaccio menang dua kali berturut-turut dan Ochoa mengekalkan rekod tanpa bolos. Dalam perlawanan terakhir musim, Ajaccio perlu menang untuk mengelakkan penyingkiran ke atas Toulouse. Ochoa bermain 90 minit dan membantu Ajaccio menang 2-0 dan kekal berada di Ligue 1. Ochoa menghabiskan musim pertamanya bersama Ajaccio dengan 8 rekod tanpa bolos, 43 penyelamatan dan 151 tahanan. Beliau juga menghabiskan musim Ligue 1 dengan melepaskan 59 gol membuatkan beliau bersama penjaga gol Alexis Th\xc3\xa9baux, penjaga gol banyak dibolos musim.\n_START_SECTION_\nMusim 2012\xe2\x80\x9313\n_START_PARAGRAPH_\nPada 11 Ogos, Ochoa mula bermain menentang Nice, menang 1\xe2\x80\x930 untuk perlawanan pertamanya pada musim ini. Pada 19 Ogos, Ochoa menjadi watak penting Ajaccio yang berjaya terikat seri 0\xe2\x80\x930 dengan kelab gergasi Perancis, Paris Saint-Germain. Ochoa menghabiskan musim dengan 12 rekod tanpa bolos.\n_START_SECTION_\nMusim 2013\xe2\x80\x9314\n_START_PARAGRAPH_\nOchoa memulakan perlawanan pertama bersama Ajaccio pada musim baharu pada 11 Ogos 2013 menentang Saint-Etienne. Ajaccio tewas 1\xe2\x80\x930. Pada 18 Ogos, Ochoa bermain 90 minit apabila menentang Paris Saint-German di mana Ajaccio telah mendahului 1-0, namun jaringan Edinson Cavani pada minit ke-86 dapat meranapkan harapan Ajaccio untuk mendapat tiga mata penuh dan keputusannya seri 1-1. Pada perlawanan itu, Ochoa telah membuat 12 penyelamatan daripada tendangan PSG._NEWLINE_Pada 18 Januari 2014, Ochoa bermain dalam perlawanan ke-100nya di Eropah tetapi Ajaccio tewas 2-0 kepada Nice. Berikutan tewas 2-1 kepada Bastia pada 20 April, Ajaccio kemudian tersingkir ke Ligue 2 selepas menghabiskan masa tiga tahun di liga teratas. Ochoa bermain dalam perlawanan terakhirnya bersama kelab pada 17 Mei, 3-1 tewas kepada Saint-Etienne.\n_START_SECTION_\nM\xc3\xa1laga\n_START_PARAGRAPH_\nSelepas aksinya di Piala Dunia FIFA 2014, Ochoa menandatangani kelab La Liga, M\xc3\xa1laga pada 1 Ogos 2014. Pada 3 Disember, Ochoa membuat debut untuk Malaga dalam saingan Copa del Rey, seri 1-1 menentang Deportivo de La Coru\xc3\xb1a.\n_START_SECTION_\nKerjaya antarabangsa\n_START_PARAGRAPH_\nKetika baru berusia 20 tahun, Guillermo Ochoa telah dipanggil oleh bekas pengurus Mexico, Ricardo La Volpe untuk Piala Dunia FIFA 2006 sebagai pilihan ketiga penjaga gol. Ochoa kemudian mengambil bahagian dalam Piala Emas CONCACAF 2007 dan Copa Am\xc3\xa9rica 2007. Beliau membuat penampilan pertama di kelayakan Piala Dunia FIFA 2010 pada 28 Mac 2009 menentang Costa Rica. Ochoa termasuk dalam senarai akhir 23 pemain yang ke Piala Dunia FIFA 2010._NEWLINE_Pada 9 Mei 2014, Ochoa termasuk dalam 23 pemain Mexico yang beraksi di Piala Dunia FIFA 2014 di Brazil. Beliau bermain untuk Mexico dalam perlawanan pembukaan menentang Cameroon pada 13 Jun, 1-0 kemenangan berpihak kepada Mexico. Pada 17 Jun, dalam perlawanan kedua peringkat kumpulan menentang tuan rumah, Brazil, Ochoa membuat empat penyelamatan termasuk satu tandukan hebat dari Neymar seperti mengulang sejarah Piala Dunia FIFA 1970 apabila penjaga gol Gordon Banks berjaya menampan bola dari Pel\xc3\xa9, membantu Mexico seri 0\xe2\x80\x930 dan Ochoa dinamakan sebagai pemain terbaik perlawanan. Aksi beliau banyak dipuju daripada banyak pihak termasuk jurulatih Brazil, Luiz Felipe Scolari. Ochoa dibolos satu gol dalam perlawanan terakhir peringkat kumpulan menentang Croatia, pasukannya menang 3-1 dan layak ke peringkat kalah mati bertemu dengan Belanda. Dalam aksi menentang Belanda, Mexico terlebih dahulu selesa 1-0, walau bagaimanapun, sepakan voli oleh Wesley Sneijder tidak dapat ditampan oleh Ochoa membantu Belanda menyamakan kedudukan 1-1. Namun, selepas kapten pasukan, Rafael M\xc3\xa1rquez menjatuhkan Arjen Robben di dalam kotak penalti, Belanda berjaya mendapatkan gol kemenangan hasil daripada tendangan Klaas Jan-Huntelaar dan Mexico tersingkir. Walaupun Mexico tewas, Ochoa diberi sekali lagi penghargaan pemain terbaik perlawanan buat kali kedua.'